ประกันสังคม เปิดรีไฟแนนซ์บ้าน รอบ 2 ดอกเบี้ยต่ำ วงเงินสินเชื่อยังคงเหลืออีกกว่า 7 พันล้านบาท
นางนิยดา เสนีย์มโนมัย ผู้อำนวยการกองนโยบายและแผนงาน ในฐานะโฆษกสำนักงานประกันสังคม กล่าวว่า สำนักงานประกันสังคม (สปส.) ร่วมกับธนาคารอาคารสงเคราะห์ เปิดโอกาสให้ผู้ประกันตนมาตรา 33 สามารถใช้สิทธิในการไถ่ถอนจำนองที่อยู่อาศัย หรือรีไฟแนนซ์ รวมถึงลดอัตราดอกเบี้ยสินเชื่อที่อยู่อาศัยในบัญชีเงินกู้ที่กู้อยู่กับธนาคารอาคารสงเคราะห์ ซึ่งเปิดดำเนินการไปรอบที่ 1 ได้รับความสนใจจากผู้ประกันตนเป็นอย่างมาก ล่าสุดได้เปิดโครงการรอบที่ 2 ไปเมื่อวันที่ 8 พฤษภาคม 2566 ปรากฎว่ามีผู้ประกันตนสนใจเข้าร่วมโครงการจองคิวแล้ว 117,697 ราย ยอดที่ธนาคารเรียกคิวขอสินเชื่อกว่า 60,000 ราย ยอดรวมอนุมัติสินเชื่อ 19,725 ราย จำนวนเงินสินเชื่อ 22,768 ล้านบาท ขณะนี้วงเงินสินเชื่อยังคงเหลืออยู่ที่ 7,231 ล้านบาท ผู้ประกันตนที่สนใจ ต้องมีคุณสมบัติเป็นผู้ประกันตนมาตรา 33 จ่ายเงินสมทบมาแล้วไม่น้อยกว่า 6 เดือน และวงเงินกู้เดิมไม่ว่าจะกู้ซื้อบ้านกับธนาคารใดก็ตาม ยอดเงินต้นคงเหลือต้องไม่เกิน 2 ล้านบาท พร้อมเน้นย้ำต้องเป็นผู้กู้และถือกรรมสิทธิ์ในที่อยู่อาศัยนั้น หรือเป็นผู้ถือกรรมสิทธิ์ร่วมก็ได้ โดยโครงการนี้ไม่รวมกรณีซื้อบ้านใหม่ แต่ต้องเป็นการรีไฟแนนซ์เท่านั้นสำหรับขั้นตอนการเข้าร่วมโครงการ ให้ผู้ประกันตนเพิ่มเพื่อนพร้อมสมัครไลน์  GHB Buddy ของธนาคารอาคารสงเคราะห์ จากนั้นกดเข้าแชทไลน์ GHB Buddy  แล้วกดเมนูบริการพิเศษ จากนั้นกดเข้าร่วมโครงการสินเชื่อที่อยู่อาศัยเพื่อผู้ประกันตนมาตรา 33 เพื่อขอรหัสเข้าร่วมโครงการ จากนั้นต้องขอหนังสือรับรองสถานะความเป็นผู้ประกันตน เพื่อประกอบการยื่นกู้กับธนาคารอาคารสงเคราะห์ จะต้องดำเนินการให้แล้วเสร็จภายในวันที่ 31 มกราคม 2567 โดยสามารถขอรับหนังสือดังกล่าว ทางเว็บไซต์สำนักงานประกันสังคม www.sso.go.th ยื่นพร้อมเอกสารส่วนตัวประกอบด้วย บัตรประชาชน สำเนาทะเบียนบ้าน ทะเบียนสมรส ใบเปลี่ยนชื่อ-นามสกุล (ถ้ามี) เอกสารแสดงรายได้ และเอกสารแสดงหลักประกัน (ที่อยู่อาศัย ที่จดจำนองกับธนาคาร) หากมีข้อสงสัยติดต่อสำนักงานประกันสังคมจังหวัด/สาขาทั่วประเทศ หรือโทรสายด่วน 1506 กด 1 หรือติดต่อได้ที่ ธนาคารอาคารสงเคราะห์ทุกสาขา